Christopher Marlowe

Christopher Marlowe (* 6. február 1564, Canterbury – † 30. máj 1593, Deptford, dnes súčasť Londýna) bol anglický básnik a dramatik, Shakespeareov predchodca, jeden zo zakladateľov slávnej éry alžbetínskej drámy.

 Životopis 
Bol synom obuvníka. Strednú školu vychodil v rodnom meste, od roku 1581 študoval vďaka štipendiu od canterburského arcibiskupa na univerzite v Cambridge. Tu v roku 1587 získal titul majstra (magistra). Po roku 1587 býval v Londýne, kde bol populárny ako dramatik. Je isté, že od polovice 80. rokov pracoval aj pre vládnu tajnú službu ako agent. Na jej pokyn sledoval činnosť anglickej katolíckej opozície v emigrácii (vo Francúzsku a v Nizozemsku).Viac: Marlove: "Velké zúčtování v malém pokoji". In: VOLKMAN, Ernest: Dějiny špionáže : tajný svět špionů, vyzvědačů a rozvědčíků od starověku až do doby po 11. září. Praha : Fortuna Libri, 2008, s. 5455. 

Pre svoju slobodomyseľnosť, pravdepodobnú homosexuálnu orientáciu a neviazaný spôsob života mal opakovane problémy s úradmi. Jeho náboženské presvedčenie bolo veľmi vlažné, viaceré jeho vyjadrenia možno hodnotiť ako ateistické. Stretával sa s ďalšími intelektuálmi, tvoriacimi tzv. "Školu noci" (School of Night), ktorej členom bol aj Walter Raleigh. Členovia tohto krúžku otvorene diskutovali o najnovších filozofických názoroch, vedeckých teóriách, ako aj o náboženských otázkach. 

V máji 1593 bol vyšetrovaný Štátnou radou pre jeho protináboženské vyjadrenia. Do väzenia ho priviedli udania jeho dvoch priateľov: Thomasa Kyda a Richarda Bainesa. Ešte pred skončením vyšetrovania však Marlowe zomrel v krčmovej bitke. Keďže jeho vrah (istý Ingram Frizer) a ďalší dvaja účastníci bitky boli tiež špióni, bádatelia sa domnievajú, že táto bitka mohla byť aj zinscenovaná tajnou políciou s cieľom Marlowa fyzicky odstrániť. Dôvody pre túto vraždu ostávajú neznáme.VOLKMAN, Ernest: Dějiny špionáže : tajný svět špionů, vyzvědačů a rozvědčíků od starověku až do doby po 11. září. Praha : Fortuna Libri, 2008, s. 55. Rovnako aj: Slovník spisovatelů : Anglická literatura. PROCHÁZKA, M.  STŘÍBRNÝ, Z. (eds.) Praha : Libri, 2003 (2. vyd.), s. 501. 

Marlowe ako prvý dramatik použil vo svojej dráme Doktor Faustus stredovekú legendu o zmluve doktora Fausta s diablom. 

 Dielo 

 Dráma 
 The Tragedy of Dido, Queen of Carthage (1592)
 Tamburlaine the Great (časť 1&2) (1587)
 The Jew of Malta (1592)
 The Massacre at Paris (1593)
 Edward II (1593) - slov. Eduard II. (1962)
 The Tragical History of Life and Death of Doctor John Faustus (1601) - slov. Doktor Faustus (1984)

 Lyrika 
 Hero and Leander (1598)
 The Passionate Shepherd to his Love (1588) - slov. Vášnivý pastier svojej milej (1956)

 Referencie 

Kategória:Anglickí básnici
Kategória:Anglickí dramatici